FI Euroopan unionin virallinen lehti CE 78/727

(2004/C 78 E/0777)

KIRJALLINEN KYSYMYS P-1826/03

esittäjä(t): Monica Frassoni (Verts/ALE) komissiolle

(23. toukokuuta 2003)

Aihe: Suurnopeusradan poikittaislinja Italiassa, sisämarkkinat, ympäristövaikutukset ja investointien tuottavuus

Italian hallitus on pannut alulle suurnopeusradan poikittaislinjan (Lyon—Torino—Venetsia—Trieste—Ljubljana) rakentamisen. Parhaillaan on menossa ympäristövaikutusten arviointi osuuksilla Torino—Lyon, Milano—Genova ja Milano—Verona. Italian tärkeimmät ympäristöjärjestöt ovat nostaneet esiin seuraavien elementtien puuttumisen: kustannus-hyötysuhteen arviointi taloudelliselta, tekniseltä ja ympäristölliseltä kannalta; rakennustöiden ja eri vaihtoehtojen, myös nollavaihtoehdon, välittömien ja välillisten vaikutusten arviointi; uskottavat, tarkat ja selkeät suunnitelmat; ympäristövaikutuksia sekä ympäristöä, maisemaa ja aluesuunnittelua koskevia velvoitteita koskevat tutkimukset.

— Torino—Lyon: töiden vaikutus laaksoalueen turismiin on aliarvoitu (rakennustyö kestää vuosia ja kahdeksan miljoonaa kuutiometriä maa-ainesta on sijoitettava jonnekin), samoin hydrogeologiset riskit sekä rakennus- että käyttövaiheessa ja vaikutukset yhteisön tärkeänä pitämiin alueisiin (etenkin Caselletten kosteikkoalueeseen ja Foreston luonnonpuistoon).

— Genova—Milano: on aliarvioitu vaikutukset arkeologisiin alueisiin (Libarna mukaan lukien), hydro-geologiset vaikutukset (46 km pitkä tunneli, luolia, kaivaukset Scrivia-joella), vaikutukset neljään yhteisön tärkeänä pitämään alueeseen (Scrivia-joen laakso, Capanne di Marcarolo, Praglia ja Monte Gazzo) ja yhteen alueellisesti tärkeänä pidettyyn alueeseen (Arenziarie di Serravalle) samoin kuin on aliarvioitu maatalousmaan, metsien ja maisemien menettäminen.

— Milano—Verona: ei ole tutkittu vaikutuksia alueisiin, joilla on suurta maisemallista arvoa (10 aluetta, jotka ovat neljän Veronan maakuntaan kuuluvan kunnan alueella), eikä yhteisön tärkeänä pitämää Frassino-järven aluetta. Ei myöskään puhuta mitään vesivarojen säilyttämisestä ja äänisaasteesta.

Mitä komissio aikoo tehdä, jotta ympäristövaikutusten arviointi suoritetaan asianmukaisesti, siis ei pelkästään muodollisesti vaan myös konkreettisesti, ja jotta otetaan huomioon kaikki edellä mainitut muuttujat, jotka on jätetty analyysin ulkopuolelle?

Onko komissio valmis rahoittamaan näiden rataosuuksien rakentamista, vaikka se ei saisi asianmukaista analyysia investointien tuottavuudesta ja liikennevirroista?

Eikö komissio aio ottaa huomioon Torino—Lyon-osuuden nykyisen radan modernisoinnin rahoittamista?

Loyola de Palacion komission puolesta antama vastaus

(20. kesäkuuta 2003)

Kun Europan laajuisten verkkojen talousarviosta myönnetään yhteisrahoitusta (kuten esimerkiksi Lyon—Torino-osuuteen liittyville tutkimuksille), hankkeesta vastaava(t) jäsenvaltio(t) vastaa(vat) hankkeen yhdenmukaisuudesta yhteisön ympäristönsuojelulainsäädännön ja erityisesti

— 27. kesäkuuta 1985 annetun neuvoston direktiivin 85/337/ETY (1), sellaisena kuin se on muutettuna tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetulla neuvoston direktiivillä 97/11/EY (2), sekä

— luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (3) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (4) mukaisen Natura 2000 -lainsäädännön kanssa.

Komissio pitää tätä hanketta erittäin tärkeänä, kun pyritään tasapainottamaan Alppien ja Italian kautta kulkevia Länsi- ja Keski-Euroopan välisiä liikennevirtauksia. Useissa riippumattomien elinten toteuttamissa tutkimuksissa laaditut sekä hankkeen ranskalais-italialaisen osuuden hallinnoinnista vastaavan Lyon—Torino Ferroviaire -yhtiön käynnistämien tutkimusten vahvistamat ennusteet osoittavat, että tavaraliikenne kasvaa huomattavasti koko alppialueella seuraavien viidentoista vuoden aikana, mihin myös laajentumisen dynamiikka vaikuttaa. Suurin osa hankkeesta Lyon—Torino-osuus mukaan luettuna on kuitenkin yhä vasta tutkimusvaiheessa. Näissä tutkimuksissa, joiden rahoitukseen yhteisö osallistuu Euroopan laajuisten verkkojen talousarvion kautta, on muun muassa tarkennettava taloudellisia hypoteesejä sekä määriteltävä linjalle hyödyntämismalli, joka olisi riittävän kannattava houkuttelemaan sijoittajia yksityiset sijoittajat mukaan luettuina. Näissä tutkimuksissa käsitellään myös ympäristöasioita. Parlamentin jäsenen mainitsemat irtomaan ja vesivoimavarojen hallinnointiin liittyvät kysymykset ovat näin ollen olennainen osa Lyon—Torino Ferroviairen työohjelmaa.

Yhteisö osallistuu jo historiallisen Lyon—Torino-radan poikittaislinjojen kunnostustöiden yhteisrahoitukseen. Näillä töillä on tarkoitus parantaa radan hyödyntämistä, ja ne mahdollistavat muun muassa kokeiluluontoisen sukkulaliikenteen aloittamisen Aitonin (Ranska) ja Orbassanon (Italia) välillä kesäkuussa 2003. Olemassa olevan linjan kapasiteetti ja tekniset ominaisuudet eivät kuitenkaan vastaa lähivuosiksi ennustettua liikenteen kasvua. Olemassa oleva rata muodostaa näin ollen pullonkaulan, joka estää rautateitä olemasta kilpailukykyinen maanteiden kanssa ja haittaa näin ollen Alppien tavaraliikenne-muotojen väliseen tasapainoon tähtäävän strategian täytäntöönpanoa. Siksi uuden, ominaisuuksiltaan modernin infrastruktuurin toteuttaminen on ainoa keino, jonka avulla rautatiekuljetusten on mahdollista muodostaa uskottava vaihtoehto maantiekuljetuksille.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 103, 25.4.1979.

(4) EYVL L 206, 22.7.1992.